John Snorri Sigurjónsson fjallamaður stefnir á að verða fyrsti maðurinn í sögunni til þess að klífa fjallið K2 í Pakistan að vetrarlagi og heldur upp í ferð sína í janúar . Hann er nú við æfingar og ætlar að bjóða öllum sem hafa áhuga á að taka þátt í æfingu með sér annað kvöld , en þá ætlar hann að ganga 14 ferðir upp og niður Esjuna . Morgunblaðið ræddi við John Snorra um fyrirætlanir hans í síðasta mánuði . Þar kom fram að einungis 460 manns hefðu náð að klífa K2 frá því að það var fyrst klifið árið 1954 . Í þeirra hópi er John Snorri nú þegar , en enginn hefur klifið fjallið að vetrarlagi fyrr , þótt margir hafi reynt . Æfing Johns Snorra hefst kl. 18 á morgun og reiknar hann með því að hún taki tuttugu og átta klukkutíma . Hann býður vinum og göngufólki að slást í för með sér einn og einn legg af ferðinni , en John Snorri leggur af stað upp á Esjuna með tveggja klukkustunda millibili þar til æfingunni lýkur kl. 22 annað kvöld . Leiðangur Johns Snorra núna í janúar og atlagan að þessu heimsmeti er ekki ódýrt verkefni og kostnaðaráætlun gerir ráð fyrir 22 til 24 milljónum . Í tilkynningu um fjöldaæfinguna , sem John Snorri kallar lokaæfinguna fyrir K2 , segir að hugmyndin með æfingunni sé að vekja athygli á leiðangrinum og kalla eftir aðstoð við fjármögnunina . „ Þeir sem hafa hug á að taka einn eða fleiri leggi upp með John eru sannarlega velkomnir en þurfa að hafa í huga að til að halda tíma og ljúka verkefninu á réttum tíma þarf John að fara á sínum hraða sem þó miðast við það að hann þarf að halda út 14 ferðir þannig að hann er ekki að fara á feiknahraða , “ segir í tilkynningu . Hægt er að styrkja ferð Johns Snorra með því að leggja inn á reikning fjallamannsins .